Α.Π.Ο. Κρόνος Αθηνών

Ο **Κρόνος Αθηνών** είναι ελληνικό ερασιτεχνικό ποδοσφαιρικό σωματείο με έδρα την Αθήνα. Ιδρύθηκε το 1924 στην περιοχή των φυλακών Αβέρωφ (εκεί όπου σήμερα στεγάζεται ο Άρειος Πάγος), και αποτελεί ένα από τα παλαιότερα ενεργά σωματεία του αθηναϊκού ερασιτεχνικού ποδοσφαίρου.

Ο σύλλογος διαθέτει αριθμό μητρώου ΕΠΟ **141**, γεγονός που τον κατατάσσει εντός των πρώτων 150 σωματείων που καταγράφηκαν επίσημα στο ελληνικό ποδόσφαιρο.

## Ίδρυση και πρώτα χρόνια
Ο Κρόνος 'Αρεως - Αβεροφείου ιδρύθηκε το 1924 από ομάδα νέων της περιοχής Αβέρωφ και πέριξ του Πεδίου του Άρεως. Τα ιδρυτικά μέλη του συλλόγου ήταν: Ν. Μουστάκας, Δ. Σταυρόπουλος, Γ. Σταυρόπουλος, Κ. Σιμόπουλος, Σ. Σιμόπουλος, Σ. Γιαννακόπουλος, Λ. Γιαννακόπουλος, Γ. Γιαννακόπουλος, Η. Καπράλος, Κ. Παπακωνσταντίνου, Α. Ματζάφος, Σ. Κισσαμιτάκης, Λ. Ηλιόπουλος, Ν. Σαραβάνος, Μ. Αλιμπέρτης, Ν. Παπαδάκης.

Τα πρώτα γραφεία του συλλόγου στεγάζονταν στην οδό Κυρίλλου Λουκάρεως, στο καφενείο του Σιμόπουλου. Ο Κρόνος αναγνωρίστηκε επίσημα από την Ένωση Ποδοσφαιρικών Σωματείων Αθηνών (ΕΠΣΑ) την περίοδο 1938–1939.

## Μεσοπολεμική περίοδος
Κατά τη δεκαετία του 1930, ο Κρόνος καθιερώθηκε ως μία από τις σταθερές παρουσίες του αθηναϊκού ερασιτεχνικού ποδοσφαίρου. Την περίοδο 1937–1938 συμμετείχε σε διοργανώσεις που συνδέονταν με την Ομοσπονδία Ποδοσφαίρου Ανεξαρτήτων Συλλόγων Αθηνών (ΟΠΑΣΑ).

Στο Τουρνουά Ιπποκράτους–Αμπελοκήπων συμμετείχαν οι σύλλογοι Αθηναΐς Κυψέλης, Κρόνος, Αστραπή Άρεως και Εθνικός Πολυγώνου.

Πρωτάθλημα Ε.Π.Σ. Αθηνών 1937-38#Η Ομοσπονδία Ανεξάρτητων

## Κατοχή και μεταπολεμική περίοδος
Κατά την περίοδο της Γερμανικής Κατοχής (1943–1944), όταν επετράπη εκ νέου η διεξαγωγή αγώνων, ο Κρόνος ανασυγκροτήθηκε διοικητικά. Η διοίκηση της περιόδου περιλάμβανε: Πρόεδρο τον Ν. Σταθάκη, Αντιπρόεδρο τον Αρ. Γεωργίου, Γενικό Γραμματέα τον Β. Χατζηγιάννη και Ταμία τον Γ. Αλιμπέρτη.

Τα γραφεία του συλλόγου στεγάζονταν στη συμβολή των οδών Κέδρινου και Κουτσικάρη. Την περίοδο 1944–1945 ο Κρόνος κατέλαβε την πρώτη θέση στον όμιλό του και αγωνίστηκε σε αγώνα κατάταξης με την Ιεράπολη στο γήπεδο του Παναθηναϊκού, γνωρίζοντας ήττα με 3–1.

## Περίοδος δικτατορίας
Κατά τη διάρκεια της δικτατορίας των Συνταγματαρχών, ο σύλλογος αντιμετώπισε σοβαρές διοικητικές παρεμβάσεις. Επιβλήθηκε στρατιωτικός επίτροπος, πραγματοποιήθηκε εισβολή στα γραφεία του συλλόγου και κατασχέθηκε αθλητικό υλικό.

Χαρακτηριστικό επεισόδιο της περιόδου αποτέλεσε η τύχη του κυπέλλου του 1957, γνωστού στους ανθρώπους του συλλόγου ως «κολυμπήθρα» λόγω μεγέθους, το οποίο βρέθηκε πεταμένο στη χαβούζα των φυλακών Αβέρωφ και διασώθηκε από φίλους της ομάδας.

Το 1971, προκειμένου να αποτραπεί η πλήρης διάλυση του σωματείου λόγω της σύνθεσης της διοίκησής του, ο δικηγόρος Γιώργος Τσούνης προχώρησε σε αλλαγή της ονομασίας του συλλόγου σε Α.Π.Ο. Ζευς Αμπελοκήπων, διατηρώντας το ίδιο καταστατικό. Το ιστορικό όνομα Κρόνος επανήλθε το 1977, μετά από νέες καταστατικές αλλαγές.

## Έδρα και φιλοσοφία
Ο Κρόνος Αθηνών έχει μετακινηθεί ιστορικά σε διάφορες περιοχές της Αθήνας (Αμπελόκηποι, Γκύζη, Πολύγωνο) και από τη δεκαετία του 1990 έχει εγκατασταθεί στην Κυψέλη. Έδρα του αποτελεί το Δημοτικό Γήπεδο Αλεπότρυπας.

Ο σύλλογος δίνει έμφαση στην ανάδειξη ποδοσφαιριστών από τις υποδομές του, αποφεύγοντας τις ευκαιριακές μεταγραφές, και διατηρεί στενούς δεσμούς με την τοπική κοινωνία. Παράλληλα, καλλιεργεί τις αρχές του Fair Play, του σεβασμού στον αντίπαλο και της κοινωνικής αγωγής των αθλητών..

## Διακεκριμένοι ποδοσφαιριστές
Από τον Κρόνο Αθηνών αναδείχθηκαν ποδοσφαιριστές που αγωνίστηκαν σε μεγαλύτερους συλλόγους:

* **Λευτέρης Μακρής** – Αστέρας Αθηνών, διεθνής με την Εθνική Ελλάδος (1939)
* **Βασίλης Μουστάκας** – Παναθηναϊκός (1949)
* **Τσιλικούνας**, **Τζενούδης**, **Καρανίκας** – Αστέρας Αθηνών
* **Ν.** και **Αθ**. **Τζιέλος**, **Γιαννούλης** – Αστέρας Αθηνών
* **Σωτήρης Λογοθέτης** – Πανελευσινιακός, μικτή Πειραιώς
* **Μιχάλης Σπανός**
* **Παναγιώτης Παπανικολάου** - Ολυμπιακός
* **Παναγιώτης Γουρλώνης** - Ολυμπιακός
* **Κλάιντιστ Κουμρία** - Ολυμπιακός
* **Κολονέλος Κωνσταντίνος** 
* **Κωνσταντίνος Στακάϊ**
* **Φάνης Αυγερινός** - ΠαναθηναΪκος

## Ιστορική σημασία
Με ιστορία άνω των 100 ετών, ο Κρόνος Αθηνών συγκαταλέγεται στα παλαιότερα ποδοσφαιρικά σωματεία της Αθήνας, έχοντας ιδρυθεί την ίδια χρονιά με την ΕΠΣ Αθηνών, και αποτελεί χαρακτηριστικό παράδειγμα συλλόγου με διαχρονική προσφορά στο ελληνικό ερασιτεχνικό ποδόσφαιρο.

## Παραπομπές


Κατηγορία:Αθλητικοί σύλλογοι Αθήνας
Κατηγορία:Ιδρύσεις αθλητικών συλλόγων το 1924
Κατηγορία:Ποδοσφαιρικές ομάδες Ελλάδας